CELEX: 32014R0178
Language: da
Date: 2013-11-06 00:00:00
Title: Kommissionens delegerede forordning (EU) nr. 178/2014 af 6. november 2013 om supplerende regler til Europa-Parlamentets og Rådets forordning (EU) nr. 229/2013 om særlige foranstaltninger på landbrugsområdet til fordel for de mindre øer i Det Ægæiske Hav

4.3.2014   
            
            
               DA
            
            
               Den Europæiske Unions Tidende
            
            
               L 63/1
            
         
      KOMMISSIONENS DELEGEREDE FORORDNING (EU) Nr. 178/2014
   af 6. november 2013
   om supplerende regler til Europa-Parlamentets og Rådets forordning (EU) nr. 229/2013 om særlige foranstaltninger på landbrugsområdet til fordel for de mindre øer i Det Ægæiske Hav
   EUROPA-KOMMISSIONEN HAR —
   under henvisning til traktaten om den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 229/2013 af 13. marts 2013 om særlige foranstaltninger på landbrugsområdet til fordel for de mindre øer i Det Ægæiske Hav og om ophævelse af Rådets forordning (EF) nr. 1405/2006 (1), særlig forordningens artikel 11, stk. 2, andet afsnit, artikel 15, stk. 4, tredje afsnit, og artikel 18, stk. 4, og
   ud fra følgende betragtninger:
   
               (1)
            
            
               Rådets forordning (EU) nr. 229/2013 har ophævet og erstattet forordning (EF) nr. 1405/2006 (2). Forordning (EU) nr. 229/2013 giver Kommissionen bemyndigelse til at vedtage delegerede retsakter og gennemførelsesretsakter. For at sikre, at ordningen fungerer hensigtsmæssigt efter de nye retsregler, bør der vedtages relevante regler ved hjælp af sådanne retsakter. De nye regler skal træde i stedet for gennemførelsesbestemmelserne i Kommissionens forordning (EF) nr. 1914/2006 (3).
            
         
               (2)
            
            
               For at sikre, at de erhvervsdrivende fuldt ud udøver deres rettigheder til at deltage i den særlige forsyningsordning, bør betingelserne for at optage dem i registret fastlægges. Registrerede erhvervsdrivende bør have ret til at nyde godt af ordningen, forudsat at de opfylder de forpligtelser, der følger af EU-reglerne og de nationale regler. Ansøgerne bør have ret til at blive registreret, hvis de opfylder en række objektive betingelser, som er nødvendige for at forvalte ordningen.
            
         
               (3)
            
            
               For at fremme afsætningen af produkter uden for de områder, hvor de er produceret, bør der fastlægges betingelser for at fastsætte den støtte, der ydes til sådanne produkter, og om nødvendigt betingelser for at fastsætte de produktmængder, der kan ydes støtte til. Der bør derfor vedtages supplerende regler for støtten til afsætning af visse lokale produkter, som fastlægger betingelserne for at fastsætte det maksimumbeløb, der kan ydes, og de maksimumproduktmængder, der kan ydes støtte til.
            
         
               (4)
            
            
               For at sikre en fornuftig og rimelig tildeling af midler til finansiering af undersøgelser, demonstrationsprojekter, uddannelse og teknisk bistand bør der fastlægges betingelser for fastsættelsen af det årlige maksimumbeløb, der kan afsættes til disse foranstaltninger.
            
         
               (5)
            
            
               Af hensyn til retssikkerheden og klarheden bør forordning (EF) nr. 1914/2006 ophæves —
            
         VEDTAGET DENNE FORORDNING:
   Artikel 1
   Register over erhvervsdrivende
   1.   Der udstedes kun støttelicenser til erhvervsdrivende, der er opført i et register, som de kompetente myndigheder fører over erhvervsdrivende, der udøver økonomisk aktivitet inden for rammerne af den særlige forsyningsordning, i det følgende benævnt »registret«.
   2.   Alle erhvervsdrivende, der er etableret i Unionen, kan ansøge om at blive optaget i registret.
   Optagelsen i registret sker på følgende betingelser:
   
               a)
            
            
               den erhvervsdrivende skal råde over de midler, strukturer og de i lovgivningen foreskrevne autorisationer, der er nødvendige for at udøve sine aktiviteter, og skal navnlig opfylde sine forpligtelser med hensyn til virksomhedsregnskab og skat
            
         
               b)
            
            
               den erhvervsdrivende skal være i stand til at bevise, at vedkommende udøver sin aktivitet på de mindre øer i Det Ægæiske Hav
            
         
               c)
            
            
               den erhvervsdrivende skal være ansvarlig for, at alle krav opfyldes, når vedkommende foretager en transaktion som led i forsyningsordningen, indtil salget til slutbrugeren.
            
         Artikel 2
   Støtte til afsætning uden for produktionsområdet
   1.   Den støtte, der ydes i henhold til kapitel IV i forordning (EU) nr. 229/2013 til afsætning og transport af uforarbejdede og forarbejdede produkter uden for det område, hvor de er produceret, må ikke overstige 10 % af værdien af den afsatte produktion, der leveres til bestemmelsesstedet, beregnet i overensstemmelse med stk. 2 i denne artikel.
   Det loft, der fastsættes i første afsnit, må ikke overstige 13 % af den afsatte produktions værdi, hvis den kontraherende part på producentsiden er en producentsammenslutning, -forening eller -organisation.
   2.   Ved fastlæggelsen af støttens størrelse vurderes værdien af den afsatte produktion, frit leveret bestemmelsessted, på grundlag af den årlige produktionskontrakt (eventuelt), transportdokumenter og alle de bilag, der er vedlagt støtteansøgningen.
   Den værdi af den afsatte produktion, der skal lægges til grund, er værdien af produktionen frit leveret i den første lossehavn eller -lufthavn.
   Myndighederne kan anmode om alle oplysninger eller supplerende bilag, der er relevante for fastlæggelsen af støttens størrelse.
   3.   Betingelserne for at yde støtte, produktgrupperne og de pågældende beløb specificeres i det støtteprogram, der er omhandlet i kapitel II i forordning (EU) nr. 229/2013.
   Artikel 3
   Finansiering af undersøgelser, demonstrationsprojekter, uddannelse og teknisk bistand
   Det beløb, der kræves til finansiering af undersøgelser, demonstrationsprojekter, uddannelse og teknisk bistand som led i støtteprogrammet omhandlet i kapitel II i forordning (EU) nr. 229/2013 til gennemførelse af programmet, må ikke overstige 1 % af det samlede beløb, der er tildelt til finansiering henhold til nævnte forordnings artikel 18, stk. 2.
   Artikel 4
   Ophævelse
   Forordning (EF) nr. 1914/2006 ophæves.
   Artikel 5
   Ikrafttræden
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 6. november 2013.
      
         
            På Kommissionens vegne
         
         José Manuel BARROSO
         
         
            Formand
         
      
   
   
      (1)  EUT L 78 af 20.3.2013, s. 41.
   
      (2)  Rådets forordning (EF) nr. 1405/2006 af 18. september 2006 om særlige foranstaltninger på landbrugsområdet til fordel for de mindre øer i Det Ægæiske Hav og om ændring af forordning (EF) nr. 1/2006 (EUT L 265 af 26.9.2006, s. 1).
   
      (3)  Kommissionens forordning (EF) nr. 1914/2006 af 20. december 2006 om gennemførelsesbestemmelser til Rådets forordning (EF) nr. 1405/2006 om særlige foranstaltninger på landbrugsområdet til fordel for de mindre øer i Det Ægæiske Hav (EUT L 365 af 21.12.2006, s. 64).